Cesarhanmun/geonobi-data huggingface dataset:
地名: 金山 (慶尚道, 郡)
年: 1468.0

○命刑曹、司憲府, 放徒役者金從直、崔寶文、崔義諾、池元、朴哲石、金莫介、成玉堅、魏加叱同、張化上、裵每邑金、金永右、金桂生、金自守、崔尙明、金山、李殷山、金遇、南夫貴、金生、金自楊、車化主、高純成, 充軍者省孚、朴瑾、朴種康、邊對文、李紹宗、李玉山、徐克終、韓自亨, 官奴定屬者卞居仁、金繼童、朴亨地, 官奴永屬者崔淸江、李擇、今音達, 驛吏定屬者德厚、仲禮, 流人楊雪敬、李季男, 徙居人佛萬, 安置人松鶴妻, 及明敏婢小非, 及孔仁敬、尹泳、趙禮宗、朴莾、李至、蔡致義、李公麟、朴長胤、鄭承敬, 外方從便人趙頓一等。 又命安置人崔孟漢ㆍ崔季漢、流人尹克昌等, 從願移置; 玄風官奴永屬金秋, 從願移定。

○上分遣宣傳官于宗宰家, 摘發奔競。 遂獲咸吉道觀察使朴徐昌所送人金美於高靈君
              申叔舟家, 慶尙道觀察使金謙光所率尙州京邸人周山於右議政金礩家, 永柔官奴內隱達於龜城君
              浚家, 良人金山於朴仲善家, 女人小非於成任家以啓。 傳曰: "不禁奔競, 責在憲府。" 命囚司憲府持平崔敬止于義禁府。 叔舟詣闕謝曰: "朴徐昌寄書問慰, 竝送豹皮一張, 臣郤之, 其人未及去而被執。" 上謂叔舟曰: "卿何嫌乎? 但徐昌之過也。" 又謂臺諫曰: "梓宮在殯, 不可議時事, 然兵戎國之大事, 不可不嚴。 近小大朝官, 戒之莫信, 罪之莫懲, 予甚非之。 臺諫等以爲無事而不言耶? 若有可言, 則毋或諱之。"

○御昌德宮便殿, 承旨李克增、注書、史官等侍。 上謂克增曰: "禁奔競之法, 卿亦知之乎?" 對曰: "世祖嘗重是法。" 上曰: "予慮卽位之初, 奔競權門者必多, 欲遣人摘發者有日。" 因歷呼奔競人就前, 問金美曰: "汝因何事來京? 賂權門幾處? 且其道人心何如?" 美對曰: "臣齎進上物件到京, 但寄監司書於申叔舟, 無他賂處。 本道人心, 臣不知也。" 上曰: "汝知人主一人, 旣以進上來矣, 又將何物以事權門乎? 往年, 其道人聲言申叔舟、韓明澮潛謀不軌, 以惑衆聽, 盡殺觀察、節度使及守令。 人心不靖, 汝亦知之, 今復如是, 使之洶洶耶?" 美失對。 上謂克增曰: "朴徐昌備諳咸吉之事及朝廷本意者也, 今不體國家之意, 阿附權門, 不可不追身推鞫。 明日當召諸宰, 僉擧可代徐昌者以聞。" 問內隱達曰: "汝以何事, 來謁龜城君乎?" 對頗不直, 上怒。 問周山曰: "汝何人而到金礩家乎?" 對曰: "尙州京邸人也。" 上曰: "汝是京邸人, 何以從監司行也?" 山曰: "監司例率其道諸邑京邸人, 故臣從之。" 上謂克增曰: "此何等法也? 古有此例否?" 對曰: "監司本無驅使, 如肅拜及拜辭時, 輪日率京邸人例也。" 上曰: "權勢之家, 豈無所率者, 而必京邸人乎? 其令禁止。" 問金山曰: "汝何人來謁朴仲善乎?" 山曰: "臣漆工也。 仲善之家, 令臣改造破器, 故往耳。" 上曰: "此常事也, 可放。" 問小非曰: "汝謁成任, 請何事耶?" 對曰: "婢乃隣家寡婦婢也, 以主之命, 乞水陸齋所需菓實。" 上
                〔曰〕
              : "汝見任, 任何言乎?" 小非曰: "到門見執, 未及見任。" 上曰: "此女其情可恕, 宜速放之。" 卽命囚金美、內隱達、周山于義禁府。
地名: 金山 (慶尚道, 郡)
年: 1470.0

○刑曹三覆啓: "泰仁囚私奴金山ㆍ山石伊ㆍ擧石、良人趙守生, 燒人屋、殺人、强盜罪, 律該斬不待時。" 從之。

○唐人
              金衆伊, 自毛憐衛, 來投永安道
              會寧鎭; 婦女河知哥, 自同衛, 來投穩城鎭; 文中旺、安金山、金山妻小姓、親男好心波ㆍ何心波、旺時、旺時妻沙河娘、親男鎖古奴ㆍ延時波、親女鎖之、婦女妙時、的兀剌、的兀剌親女鎖果脫、親男鎖另哥, 俱自建州衛, 來投平安道
              滿浦鎭, 差司譯院正咸仲良, 押解遼東。

○義禁府啓: "樂生金山賂金廷光, 綿布十七匹、正布五匹、瓦一千張、炭十碩、材木十條, 納麤布八十八匹; 良人金檢同賂廷光, 綃二匹、紬一匹、芝草五斗、鐵釘二百枚、酒一盆, 納麤布五十五匹; 良人李檢佛、春山賂廷光, 綿布十匹、鐵一、酒二盆、雞卵、石榴、鹿尾、文魚、&#x27416;魚、乾柿等物, 納麤布十匹; 私奴洪末生賂廷光, 明珀纓子一串、矢服一事、魚、柑等物, 納麤布十匹; 正兵金獨大賂廷光, 毛羅涼笠一頂及魚物, 納麤布三匹; 良人金於夫介賂廷光, 瓦二千張、綿布二十匹、柴木三車、雉、蛤、梨、魚等物, 納麤布三十九匹; 良人徐存賂廷光, 紬二匹及魚物, 納麤布十三匹; 私奴介叱知賂廷光, 材木三條、寢床一, 納麤布十四匹; 私奴牛叱知賂廷光, 瑪瑠纓子一串, 納麤布十匹; 良人徐致孫賂廷光, 唐靑韂一部、綠綃及雉、魚等物, 納麤布二十九匹; 良人徐莫同、文未同賂廷光, 鍮楪子二十箇、鍮鉢十箇、綠細絛一腰及魚物, 納麤布二十二匹; 良人姜有連、韓致江、韓致明、高石崇、賂廷光, 唐㽅坐一事、怪石一箇、鍮大爐一、鍮楪子二十箇、鍮大棵十箇、鍮爐巳ㆍ中ㆍ小幷三事, 納麤布三十八匹; 良人洪檢同賂廷光, 鍮楪子十箇、銀鍾一事、銀釵段一枚及魚物, 納麤布二十三匹; 良人金石剛賂廷光, 綃一匹、雉、魚等物, 納麤布四匹; 奴松阿之賂廷光, 材木十條及魚物, 納麤布二十一匹; 良人徐論敬賂廷光, 炭三碩、蒙同錠各三箇、鑰二部、釘二十七箇、靑韂一部、鐙子一部及魚物, 納麤布二十四匹; 良人李明心賂廷光, 廣砧石一及魚物, 納麤布十二匹; 奴論同賂廷光, 材木二十條、朱紅盤二十箇及魚物, 納麤布十六匹; 良人金長孫賂廷光, 綃一匹、鍮盆一事、朱紅楪子十箇及魚物, 納麤布五匹; 良人金石山、朴般若賂廷光, 銀鐥一事、銀釵股十五枚、布三匹、山柚木鈒帶一腰, 納麤布二十六匹; 良人金夫合賂廷光, 鴉靑段子一匹及魚物, 納麤布七匹; 良人車孟守賂廷光, 釘四十箇、綿布五匹、磁鉢二十箇及魚物, 納麤布八匹; 私奴德生賂廷光, 兜鍪一頂、柴木二車、榧木板一箇、炭四碩、唐白絲細條一腰及魚物, 納麤布二十三匹; 奴時羅孫賂廷光, 白草笠一頂、烏梅纓子貝緜(匹)
                〔布〕
              二匹、正布四匹、綃蓋頭巾一事及食物, 納麤布十四匹; 良人趙同賂廷光食物, 納麤布九匹; 奴文山賂廷光食物, 納麤布一匹; 韓致明賂直長朴喜孫食物, 納麤布四十六匹; 韓致江賂喜孫食物, 納麤布十八匹; 文未同賂喜孫食物, 納麤布二十二匹; 良人金他乃賂奉事朴緯, 大紅絲蓋頭巾旒兒一流及魚物, 納麤布八匹; 算學生徒金敬老賂廷光食物, 朴緯綃一匹、黃絲四兩、夾金二張及食物, 納麤布二十三匹; 甲士金崇石、樂生丘仲孫賂廷光, 馬粧一部及魚物, 賂朴緯, 魚物及馬鞭一事、鴉靑匹段一尺半、匹段囊子一; 仲孫又賂朴緯, 鹿皮一張, 納麤布十一匹罪。 《大明律》: ‘凡請人有事, 以財行求得枉法者, 計所與財, 坐贓論。’ 然金山等各人, 以買賣之徒, 多行賂遺, 冒納麤布, 濫受國庫之布, 無異眞盜, 論以右律未便。 比《常人盜倉庫錢糧條》云: ‘凡常人盜倉庫錢、糧等物, 但得財者, 不分首從, 倂贓論罪。 一貫以下, 杖七十; 一貫之上, 至五十五貫, 杖一百、流三千里; 八十貫, 絞。’ 上項人等納麤布元數六百三十匹, 而濫受正布一千二百六十匹, 倂計贓四百二十三貫, 依八十貫例, 絞。 廷光、朴喜孫、朴緯, 受金山等賂, 許納麤布罪, ‘凡官吏受財者, 計贓科斷, 官追奪, 除名不敍; 有祿人枉法贓, 各主者通算, 全科一貫以下, 杖七十; 一貫之上, 至五貫, 杖八十; 一十貫, 杖九十; 四十貫, 杖一百、徒三年; 五十五貫, 杖一百、流三千里; 八十貫, 絞。’ 朴喜孫, 計贓二貫一百九十文, 以未滿五貫, 依一貫以下例, 杖七十; 朴緯, 計贓七貫九百五十文, 未滿十貫, 依五貫例, 杖八十; 金廷光, 計贓一百五十七貫九百六十六文, 依八十貫例, 絞待時。 金山、檢同等, 多納麤布, 慮後日敗露, 謀欲滅迹, 符同官員, 假作役人, 詐稱散布分類, 任意入庫, 所納麤布三千匹割標罪。 比《盜倉庫錢糧條》云: ‘凡常人盜倉庫錢、糧等物, 但得財者, 不分首從, 倂贓論罪。 一貫以下, 杖七十; 一貫之上, 至四十貫, 杖一百、徒三年; 五十五貫, 杖一百、流三千里; 八十貫, 絞。’ 右割標麤布元數三千匹, 而濫受正布二千七百八匹, 計贓八百十二貫四百文, 依八十貫例, 皆絞。 金廷光、朴喜孫、朴緯, 當納布時, 濫加升數, 謀欲滅迹, 使納者割標罪, 《磨勘券宗條》云: ‘若官吏聞知事發, 旋補文案, 以避遲錯者, 錢、糧計所增數, 以虛出通關論。’ 《虛出通關砂鈔條
                  〔虛出通關硃鈔條〕
                》云: ‘凡倉庫收受, 一應係官錢、糧等物不足, 而監臨主守, 通同有司、提調官吏, 虛出通關者, 計所虛出之數倂贓, 皆以監(寺)
                〔守〕
              自盜論。’ 《盜倉庫錢》、《糧條》云: ‘凡監臨主守, 自盜倉庫錢、糧等物, 不分首從, 倂贓論罪。 一貫以下, 杖八十; 一貫之上, 至五貫, 杖一百; 一十七貫五百文, 杖一百、徒三年; 二十五貫, 杖一百、流三千里; 四十貫, 斬。’ 《名例》云: ‘二罪俱發, 從重論; 彼此俱罪之贓, 入官。’ 金廷光、朴喜孫、朴緯等從重, 皆斬待時。" 命廷光減一等, 決杖一百, 邊遠爲奴, 錄贓案, 永不敍用; 朴緯, 功臣之子, 收職牒付處, 永不敍用; 喜孫, 功臣之孫, 收職牒付處; 納麤布及割標者, 幷決杖一百, 兩界殘亡驛奴定屬。 其中功臣子孫, 除決杖; 年老者, 收贖; 無標麤布及濫受正布, 徵於納布人。
地名: 金山 (慶尚道, 郡)
年: 1472.0

○乙酉/刑曹三覆啓: "南原囚私奴莫三與得文、金山盜李奇童家衣服、雜物罪, 依受敎, 三人以上成群作賊, 爲首者絞待時。" 從之。
地名: 金山 (慶尚道, 郡)
年: 1473.0

○刑曹三覆啓: "晋州囚金德仲、黃民、姜今山ㆍ有山、金生、金山守、莫生、郭五乙未, 刼安閏孫等家强盜罪, 機張囚, 元景, 與强盜通謀, 仍爲窩主, 罪竝律該斬不待時, 依受敎, 妻子永屬邊邑奴婢。" 從之。

○義禁府啓: "逆賊李施玉等妻子許接金萬、李自崇、鄭亡龍、金得美、禿豆、道乙萬、金山守、僧界行、海賛、淨會、昌休, 給付功臣之家, 爲奴, 逆賊三寸姪許接李上佐、金鏘、金莫金、朴無知流三千里安置, 金鏘切隣韓克中、伐介徒二年半, 勸農金玉山徒三年。 上項各人, 令永安道觀察使, 依前例, 本道殘驛量數分定, 錄名以啓。" 從之。
地名: 金山 (慶尚道, 郡)
年: 1475.0

○刑曹三覆啓: "金山囚私奴無里同、三嘉囚私奴訥大、會寧囚良人韓守生再犯竊盜罪, 依大典, 絞待時。" 從之。

○刑曹三覆啓: "光州囚奴金同乙
              金與在逃奴豆之、金貴生、波豆里謀殺本主金榮孫罪, 律該凌遲處死, 在逃者追捕, 凌遲處死, 古阜囚僧省明、良人金山伊ㆍ李凡伊ㆍ金石乙山、白丁姜莫同、僧尙岑ㆍ雪義刦僧舍强盜罪, 律該斬不待時。" 從之。

○刑曹三覆啓: "臨陂囚姜莫同ㆍ李凡伊、金堤囚金山ㆍ石乙三刦僧舍强盜罪, 律該斬不待時, 妻子屬所在官奴婢。" 從之。
地名: 金山 (慶尚道, 郡)
年: 1476.0

○捕盜將李陽生自忠州來復命曰: "忠州、陰竹、竹山之境愁里山、驪州
              剛金山等處, 賊徒屯聚甚衆, 臣等勢弱且無甲胄, 鋒不可當, 但捕十人, 分囚忠、驪二州。 臣等在彼聞賊火民家入, 射傷數人, 所過原州、砥平之間, 民不聊生。 臣亦庶幾爲賊所刺, 賴任得昌僅脫, 此賊率皆權聰奴也。" 命召權聰, 傳曰: "卿之奴奸(究)
                〔宄〕
              如此, 何以不禁?" 聰對曰: "固有之, 臣亦嚴禁, 然逃匿不見, 且非臣之奴者, 亦稱臣奴, 若盡捕以鞫, 可辨矣。" 傳曰: "豈不能制其奴? 須盡心密捕, 以除民害。" 尋御宣政殿, 引見李陽生, 敎曰: "年前野人寇理山, 不若此盜之攻殺也, 況以吾民害吾民, 尤可憎也。 搜捕之方, 何以則得宜?" 都承旨玄碩圭啓曰: "李陽生言: ‘忠淸道守令置警守於要路以備盜。 然賊計兇狡, 先自知之, 雖置警守, 何益? 且把守者廢農, 亦可慮也。’ 亟罷警守, 從便追捕, 何如?" 上曰: "卿言甚是。 其令罷去。" 陽生歷陳群盜橫熾之狀, 仍啓曰: "剛金山卽權聰親墓所在, 聰之奴居其側者, 無慮數百, 依山結幕, 不耕不織, 晝獵夜寇, 一聞搜捕, 輒匿山中。 今橫熾之賊, 皆此徒也。" 碩圭曰: "臣意聰亦不得辭其責。 聞聰常以脯與布貨酷徵於奴, 無以應之, 常刦掠以塞其求。 聰佯爲不知而受之, 其與世所謂窩主者, 何以異哉?" 上曰: "縱其奴使爲盜, 聰過矣。 但以戚里之人, 姑容之, 後若如是, 罪實難原。 其以是敎之。"
地名: 金山 (慶尚道, 郡)
年: 1480.0

○刑曹三覆啓: "交河囚私奴金山, 敺殺良人末京罪, 律該絞待時。" 從之。

○傳旨義禁府, 放全家徙邊鄭貴善ㆍ者乙未ㆍ中山ㆍ有孔ㆍ吉同ㆍ金莫同ㆍ加乙斤ㆍ長命ㆍ金豆大ㆍ趙石乙伊ㆍ吾乙未ㆍ伐介ㆍ同叱金ㆍ四吉ㆍ趙德生ㆍ古音生ㆍ者古未ㆍ若生ㆍ性恩ㆍ召史ㆍ毛老非ㆍ金莫同ㆍ崔今山ㆍ朴貴同ㆍ亡乃ㆍ永生ㆍ亡吾之ㆍ巨豆ㆍ巨勿ㆍ孝同ㆍ趙今山ㆍ四山ㆍ金卜成ㆍ石乙ㆍ石禿ㆍ豆伊ㆍ莫同ㆍ金今音同ㆍ石萬山ㆍ崔毛知里ㆍ自同ㆍ古未ㆍ金叱同ㆍ金生ㆍ韓乙生ㆍ金山ㆍ金命守ㆍ金甫連、永屬都致ㆍ介叱同ㆍ禾間ㆍ者斤吾乙未ㆍ仲山ㆍ性溫ㆍ文淵老ㆍ思淳ㆍ於乙云ㆍ者斤敬才ㆍ小非ㆍ金德ㆍ多勿沙里ㆍ閔伊ㆍ大生ㆍ松大ㆍ石山ㆍ觀音ㆍ內隱非ㆍ白德ㆍ內隱同ㆍ內隱山ㆍ甫里ㆍ李仲訖ㆍ萬德ㆍ李山月、婢內隱金ㆍ寶背ㆍ石乙今ㆍ金之ㆍ永老ㆍ李德ㆍ莫莊ㆍ莫同ㆍ內隱伊ㆍ小斤召史ㆍ玉今ㆍ莫同ㆍ加外ㆍ玉眞ㆍ召史ㆍ夫同ㆍ都致ㆍ仇叱金ㆍ西非ㆍ金澍ㆍ元萬ㆍ石山ㆍ無心ㆍ同良ㆍ花叱德ㆍ仍邑德ㆍ姜金ㆍ性今ㆍ夫合ㆍ伊山ㆍ伊都ㆍ叱金ㆍ重生、李謹之ㆍ吳從連ㆍ朴强昌ㆍ甘義亨ㆍ知巨非ㆍ金仁己ㆍ金允洽ㆍ莫松ㆍ嚴尙ㆍ古之未ㆍ上佐ㆍ高得忠。
地名: 金山 (慶尚道, 郡)
年: 1481.0

○刑曹三覆啓: "德山囚私奴莫同, 聽在逃安石言, 與在逃安非豆, 謀殺朴金山奪衣服罪, 律該斬不待時。 安石等, 追捕斬。" 從之。
地名: 金山 (慶尚道, 郡)
年: 1484.0

○先是前縣監李允儉妻孫氏, 家在淸道郡, 允儉在京, 聞其妻與奴金山私, 及歸詰之。 妻曰: "金山脅我云: ‘若不從, 當火家殺我’, 我不得已從之。" 允儉作休書, 去之旣數月。 孫氏父瑊改納壻, 允儉之母訴於官曰: "吾子不去其妻, 而其父嫁之。 請治罪。" 觀察使鞫之, 以疑獄聞, 刑曹亦論以疑獄, 請置之。 至是, 承政院啓曰: "士族婦女, 與奴相奸, 有關綱常, 且有可疑處。 宜更推痛懲。" 命議于領敦寧以上。 鄭昌孫、韓明澮、尹弼商、李克培、尹壕議: "依所啓, 施行何如?" 沈澮議: "孫氏奸奴, 有關風俗, 當窮辨治罪, 然閨門昏夜之事, 他人所難知。 且律云: ‘非奸所捕獲, 勿論’, 棄之便。 但允儉聞其妻醜行, 棄別則當矣, 不告母而棄之, 使之不知, 以至於發狀, 母子之間, 豈宜如是? 令該司, 推鞫治罪何如?" 議入, 命棄之。 承政院啓曰: "今見推案, 守非奸奴形跡似著, 而允儉棄別緣由, 亦有可疑處。 奸事若實, 則罪關風敎; 不實則允儉無故棄妻, 亦可罪也。 臣等以爲 ‘兩棄之不可。’" 傳曰: "此非奸所捕獲, 雖窮鞫, 得情爲難。 且允儉聞其妻穢行, 則安得不棄乎? 其竝棄之。"
地名: 金山 (慶尚道, 郡)
年: 1493.0

○己卯/受常參, 視事。 左副承旨權景祐將刑曹初覆啓本啓: "朔寧官奴莫同, 以刀刺官差孫石乙伊罪, 律該絞待時。" 上顧問左右。 領議政李克培對曰: "刃害官差, 擬律當矣。" 上曰: "律則然矣, 非故犯也, 更議處之。" 景祐又將刑曹三覆啓本啓: "靈巖囚白丁金山同與白丁金內隱同, 謀殺其妻奸夫卯山, 奪衣分用罪; 德山囚私奴莫山與物故鄭致山, 謀殺良人金仇叱同罪, 律該山同、內隱同、莫山, 竝斬待時。" 從之
地名: 金山 (慶尚道, 郡)
年: 1502.0

○乙丑/受常參, 朝啓。 承旨許輯啓: "金山囚私奴莫山打殺驛子金莫同罪, 絞待時, 初覆。" 王曰: "依律。" 又啓: "典獄署囚學生金克昌僞造印信罪, 斬待時, 三覆。" 王曰: "此何如?" 左議政成俊、知中樞府事金應箕曰: "僞造官文者, 比比有之, 情甚可嫉。" 王曰: "依律。"
地名: 金山 (慶尚道, 郡)
年: 1507.0

○推官等啓曰: "李長吉多般飾辭, 不直供招, 請加刑。 昨日朴耕、金公著等, 累次刑推, 或烙刑後直招。 長吉亦窮推, 則直招矣。 且長吉之弟長城、長培等, 必有所犯, 故逃匿耳。 亦當窮極推捉。 且今觀李繼孟招辭, 與朴耕、金公著等, 招辭不同, 繼孟請竝刑推。" 昌山府院君
              成希顔獨啓曰: "繼孟姑勿刑推, 而與朴耕、金公著等面質後果然, 則刑推何如?" 上曰: "先使面質可也。 李長吉加刑, 長城、長培等, 窮極推捉。" 推官等啓曰: "李繼孟與朴耕面質時, 耕云: ‘使通于右議政、吏曹判書事, 實非繼孟所言。’ 以是觀之, 招辭不一, 請加刑朴耕, 歸一何如?" 命依所啓。 朴耕當烙刑, 潛謂繼孟曰: "使通于右議政、吏曹判書等語, 實非大憲之所言, 然余不忍烙刑, 以爲大憲言之, 乞須憐我, 如我所言, 答之何如?" 繼孟忽高聲, 向推官指朴耕言曰: "今聽此言, 則知我無罪矣。" 推官等果以爲然。 金陵副守
              金山供曰: "退計四五年間, 始與朴耕相知, 或招致書屛、簇而已, 素無交分相議事。" 永貞守
              福重供曰: 初於宜山正家, 一見朴耕。 此後耕, 數往金陵副守家, 臣亦時往相値而已, 素無交分相議事。" 李繼孟供曰: "臣以朴耕能書, 常令寫書冊題目, 相知已久, 然不頻數相從矣。 今月初生間, 朴耕偶至臣家, 許坐相話之際, 耕謂臣曰: ‘鄭眉壽賢哉。’ 臣答曰: ‘其人豈不賢乎?’ 耕曰: ‘若使眉壽爲領議政, 不亦好乎?’ 臣答曰: ‘其何以驟爲?’ 耕曰: ‘若除去時存政丞, 則可爲也。’ 臣驚起曰: ‘如此聖明之時, 汝何出狂言? 其退去。’ 耕卽出去。 此外別無他言。" 鄭眉壽供曰: "去正月初生間, 臣患疾, 招醫金公著到家, 公著曰: ‘奸細之徒, 咎柳子光、朴元宗已甚, 恐或致害。’ 臣答曰: ‘大臣有過失, 則自有朝廷之議。 如或因私憤害之, 則是盜也, 豈可乎?’ 公著不復言而退, 其後公著偶到臣家, 言曰: ‘近日往灸狂疾人趙廣輔, 廣輔狂言曰: 「欲害柳子光、朴元宗。」 臣意以爲狂言, 不攝耳以聽。 公著再言之, 臣深非之曰: ‘汝但治狂疾而已。 發狂之人, 雖父母猶言欲害, 況其他乎? 此不足數也。 其勿復言。’ 公著退去。 此等言話, 無理之甚, 故初不經意聽之。" 金勘供曰: "去正月十六七日間, 病苦招醫, 金公著到家診脈後, 言曰: ‘無賴之徒, 深非武靈、平城, 頗囂然, 疑若致害。’ 臣答曰: ‘是何等言耶? 大臣有過失, 則朝廷、臺諫當駁之。 如爾所言, 則是盜賊事也。’ 公著不復言, 臣亦病苦, 不喜言語。 有頃, 公著告辭, 臣額之而已。 其後又招公著, 到家診脈, 公著曰: ‘又有發狂人言朴、柳致害事。’ 臣以狂人所言, 益不經意而聽。" 是日趙廣輔見文瑞龜謂曰: "此文仲子也。 文仲子常謂我曰: ‘柳子光無狀小人也。 殺我師傅金宏弼, 吾常欲得武士, 潛擊之。’" 廣輔又謂柳子光曰: "汝小人, 何以得坐於此耶? 文仲子欲潛擊之, 汝知之乎? 戊午年名士, 汝何以(一綱打盡)
                〔一網打盡〕
              乎?" 又指成希顔曰: "汝無瑕宰相也。 然錄小人柳子光于勳籍, 吾不取也。" 柳子光聞之, 面色如土。 推官同議啓曰: "金陵守、永貞守等招辭, 無干於罪人, 何以爲之? 且罪人等已畢推, 請定罪。" 傳曰: "其議定罪。" 仍命放金陵守、永貞守等。 推官同議啓曰: "朴耕、金公著等謀害大臣, 以亂朝廷, 當斬。 李長吉爲朴耕、金公著隨從, 當極邊定屬。 李繼孟、柳崇祖知朴耕、金公著陰謀, 不告, 當告身盡行追奪, 遠方付處。 鄭眉壽、金勘聞金公著謀害大臣之言, 而不告, 當告身盡行追奪, 外方付處。 告者沈貞、金克成、南袞等, 當論賞。 李長吉
              碧潼爲奴, 李繼孟
              金溝付處, 柳崇祖
              茂長付處, 鄭眉壽
              忠州付處, 金勘
              淸州付處, 何如?" 命依所啓。 ‘但鄭眉壽、金勘等, 依啓罪之當矣, 然皆宰相且功臣也, 減等議啓何如? 沈貞等論賞爲當。’ 傳于政院曰: "推官論賞事, 考前例以啓。" 武靈府院君
              柳子光袖出黑扇, 微揮數度, 忽勃然作色曰: "怪乎此扇之所書也!" 指左右示所書之文, 則乃 ‘危亡立至’ 四字也。 子光再三彈指, 又嘆息曰: "吾詣闕時, 此扇出諸篋笥, 須臾不離於手, 伊誰書此耶? 怪莫甚焉。" 左右亦甚怪之。 柳子光、朴元宗等議: "鄭眉壽、金勘等, 崇品宰相, 聞言卽告可也。 若及事未發, 奸細之徒, 昏夜間潛擊臣等, 則不可說也。 以此觀之, 其爲不告尤不當。 請依前所啓, 罪之爲當。" 柳洵、柳順汀、成希顔等議: "自古大臣之有罪, 皆寬貸之。 鄭眉壽、金勘等, 聞金公著等謀害大臣之事, 不卽以告, 以此觀之, 依前所啓, 罪之當矣。 然皆功臣也, 只盡奪告身, 何如?" 傳曰: 爲大臣而不告, 罪果重焉。 依前啓, 罪之可也。" 朴元宗啓曰: "奸細之輩, 以臣爲豪侈畜妓, 臣實未安。 廢主經幸之妓, 臣若畜之, 則罪當甘受。 臣之所受丘史婢, 非廢主經幸, 擧朝皆知之。 然言之若此, 尤爲未安。" 傳曰: "卿無所失, 勿懷未安。" 又傳于推官曰: "文瑞龜始雖同謀, 然言於沈貞, 使不至於生變, 專是瑞龜之功也, 論賞爲當。" 推官僉啓曰: "上敎允當。 臣(寺)
                〔等〕
              未及啓之。 昔金礩始與成三問等同謀, 而終乃告之, 故金礩亦參功臣。 文瑞龜事, 亦與金礩相似, 論賞爲當。" 傳曰: "依金礩例, 論賞給資敍用。"

○忠勳府堂上柳洵、柳子光、朴元宗、柳順汀、成希顔等, 率諸勳臣堂上, 詣賓廳啓曰: "朴耕、金公著等謀事, 未發之前, 適有告者, 故推覈得實, 專是國有福慶而然也。 大事若遲緩推問, 則未可得情, 日以外間危懼, 故遽爾畢推。 臣等退而深思之, 朴耕等謀害大臣之後, 不知又將有何意也, 至爲寒心。 定罪時, 因怱卒擬律輕歇, 未滿厥罪, 請加罪。 金陵守
              金山本來交結朝士, 無日不會, 且昨日, 有一被罪宰相, 宿話于其家, 今若窮推其人, 則必至蔓延, 大獄將起。 卽位未久, 人心未固, 不可使中外危惑。 請勿推其人, 而只論罪金陵守, 則其交結金陵守者, 皆當改心易慮, 自知戒懼矣。" 傳曰: "所啓當矣。 然業已定罪, 今若加罪, 則無已太過乎?" 更啓曰: "加罪甚當, 故臣等敢來啓耳。" 傳曰: "其議加罪。" 卽議啓曰: "朴耕、金公著妻子爲奴, 籍沒財産, 李長吉
              濟州安置, 柳崇祖
              巨濟付處, 李繼孟
              珍島付處, 金勘削勳籍, 錦山付處, 鄭眉壽削勳籍, 蔚珍付處, 金陵守
              堤川付處, 何如?" 上皆從之。
地名: 金山 (慶尚道, 郡)
年: 1518.0

○甲寅/受常參, 聽啓覆。 慶尙道
              安東囚白丁金山, 殺害捕盜官金仍叱達事, 三覆。 上曰: "何如?" 安瑭曰: "傷處雖多, 而所以速死者, 當冱寒之時, 不能看守之所致也。" 上曰: "乘醉誤殺, 無情之事, 其減死。" 水原囚內需司奴石江詐傳內旨事, 三覆。 上曰: "何如? 安瑭曰: "詐傳內旨, 罪當死。" 上曰: "依公事。"

○丁巳/受常參, 聽啓覆。 私奴仲伊, 成群刦奪良女千今, 結縛强奸罪, 絞不待時; 金山囚私奴內隱遠, 卜中家雜物偸取出來時, 卜中子成云, 窓外來立, 欲爲滅迹, 結項殺害罪, 斬待時, 三覆。 皆依允。
地名: 金山 (慶尚道, 郡)
年: 1520.0

○亐音山供曰: "湜逃走時, 臣與德粹、德純及連中隨行, 到金山地, 草庵留宿, 直抵吳希顔家, 仍留, 移抵靈山
              李中家。 又夜至漆原, 河珽已使其奴, 候于中路, 迎之至衙。 又至河珽父家止宿, 至山陰地, 聞吳希顔被拿, 計窮謀匿智異山, 行至巖底假寐, 登山西行, 有巖如广, 可庇風雨, 仍留十九日。 湜與亐音山, 常啖松葉以療飢。 又從行路人, 聞有金湜之嘗所訓誨者, 告湜陰事, 朝廷分遣宣傳官, 捕搜甚嚴, 臣有以告湜, 湜曰: ‘吾不免矣, 寧爲自盡。’ 仍下宿巖底, 經二夜, 向居昌地山谷間, 求飮, 臣卽掘地得水饋之, 湜曰: ‘折得萊來。’ 臣至洞(日)
                〔口〕
              , 覓採不得而還, 則湜已結項于柳木死矣。 臣驚惶卽解, 抱泣移時, 了無生道, 遂來山下金孝禮家, 告其所由也。 德純、連中, 自開寧相別後, 不聞消息; 德粹自希顔家上京後, 不復下歸。"

○戊午/御晝講。 上臨文曰: "安珦憂學校之頹廢, 以爲: ‘宰相之職, 莫先於敎育人材。’ 爲宰相者, 須以學校爲念。 敎育之道, 不必出財補益, 能使士之所向, 盡趨於正, 眞敎養之本也。 近來, 士習大誤, 不知所向, 不可不慮也。" 特進官韓世桓曰: "我國士習輕薄, 隨時變易, 彼輩之事大誤。 今則於敎養之方, 無所不至, 每給學田, 廩養有裕, 爲士者, 亦當自知其向方, 悠久而待之, 則庶乎其可也。"上曰: "儒生等前者哭於闕庭, 大可驚愕。 若因佛、老、巫覡之事, 凡害吾道者, 抗疏哭泣, 猶之可也, 安有罪人, 而至於如此乎? 在今雖不可追論, 而在其時爲大臣、臺諫者, 當論劾而不論, 無乃以彼爲是耶?" 侍講官徐厚曰: "頃者, 士習大誤, 趙光祖、金湜輩, 假托正論, 以行其術。 故一時之士, 不知其實, 妄以謂程、朱復出, 爭相趨附。 間或有知其非者, 而若言其非, 則必陷之於罪, 故雖知其非, 而不敢言其趨附者, 則皆得美官, 故人爭趨之, 以爲仕宦之捷徑。 一時儒士, 相與論議, 朝廷之士, 好訐人過, 今日聚某處, 議某人有某過; 某人有某善, 明日卽行陞黜。 攀援附托, 任行胸臆, 無所不爲。 其被薦於賢良、孝廉云者, 皆身有大過。 如盧㻶輩, 徒有虛名, 附托於彼類而已, 其實行則掃如也。 臣常憤此人之欺世、盜名, 故近者屢啓之。 此, 不欲必推而追懲之也, 欲令人皆知彼類之過惡, 而不能掩其情狀也。" 上曰: "推之則慮事干之罹刑杖, 且以已久之事, 追論未便, 故大臣等再啓之, 而予亦還命勿推耳。" 特進官韓亨允曰: "事之是非, 不可不推考, 而明示于衆也。 若以已久之事, 而棄之, 後人何得而知之乎? 且此非隱微之事。 如竊奸隣家處女, 而仍作爲妻, 如招衙婢, 隱畜之事, 皆明白易知之事也, 推考則必得其情。 今者, 遽命勿推, 則臣恐號令不一也。" 厚曰: "盧㻶通奸隣家處女、金顒父子間悖戾事, 人皆知之, 今若使穢德、惡行之人, 終不暴著, 則後世, 其不一曰: ‘盧㻶、金顒等乃賢良、孝廉之人, 而不容於時, 終見放棄乎?。’ 鄭浣所行, 何可勝言? 天地間安有如此不祥之事乎?" 亨允曰: "鄭浣之奴, 作賊於安用富之家, 浣姑放其奴, 使之逃亡焉, 反以用
              富爲許接, 刑問一次而後, 得保放用富遂逃。 若眞許接浣奴, 則彼必不使保放也, 其保放者, 乃所以使之逃也。 旣逃之後, 又嚴加恐嚇云: ‘若執用富, 當加猛治。’ 用富畏其勢焰, 而逃匿, 至徵次知五百餘名。 用富富人也, 而終致敗産, 金淨之殘酷, 可知也。
                【淨, 時爲刑曹判書。】
              
              厚曰: "金淨爲臺諫時所殺三十餘人, 爲刑曹判書時所殺倍是, 其慘酷, 有浮於申、韓。 今若只書虛名於史冊, 而漏其實行, 則恐後世以淨爲賢者, 而被逐也。" 參贊官崔世節曰: "臣亦聞, 顒之妻家在金山郡, 與報恩縣爲隣, 顒嘗載書冊於牛, 而騎其牛, 往來于金淨之家, 與淨交深, 故得被薦於賢良科, 顧其實行, 則掃如。 且鄭浣被斥之時, 其隣人曰: ‘如使我擊浣頭, 則當撲殺。’ 以是觀之, 可知取怨之甚也。 大抵, 其時之人皆無父兄之訓, 特以詭言、怪行爲善, 故或有白晝騎牛, 而行者矣。" 亨允曰: "在前, 新進四館之士, 徑爲翰林, 遷於注書, 歷仕五、六年, 僅受六品之職。 而近來之人, 纔脫儒冠, 遽(陛)
                〔陞〕
              宰相之班, 是何理耶?" 上曰: "其時爲子弟者, 以謀議父兄爲賢, 故爲父兄者, 雖欲禁之, 而不可得矣。"
地名: 金山 (慶尚道, 郡)
年: 1523.0

○政府堂上詣賓廳, 傳曰: "今觀遼東移咨, 至爲驚懼。 今者, 中朝不以小邦人失禮之事, 爲微瑣, 而至於移咨諭之, 乃所以重我禮義之邦, 豈不美乎? 禮部招我國通事等, 只詰責而已, 猶爲驚懼, 況奏聞治罪序班, 遂令遼東移咨乎? 此乃大事。 前者, 通事等雖已罪之, 人數頗多, 不能重論。 今若加罪通事, 則使臣亦當罪之, 必須廣考前例, 處置得宜, 然後中朝尤知爲禮義之國也。 予常以爲, 干於事大之事, 則雖小事, 必當敬謹。 如文書、方物, 被虜唐人刷還等事, 雖爲例事, 莫不愼察之意, 有司皆知焉。 但其赴京後之事, 在於使臣及撿察官, 故須極擇差事, 屢諭銓曹, 而使則例以未行者遣之, 撿察官則拘於監察, 故多以新進未踐歷者差送, 質正官亦以秩卑者送之, 故雖欲撿下, 名望不著, 下人犯法者多, 甚爲未便。 其不拘於例, 擇差可當人之意, 前於經筵, 已言于吏曹判書也。 自今以後, 使臣等勿論行未行, 惟擇可當專對之任者, 差之, 而撿察官亦以秩高文臣, 兼帶臺官之銜差遣, 不必一切以監察爲之也, 質正官亦如之可也。 且使臣等憚於遠行, 托病窺避, 近來成風, 有乖人臣不避夷險之義, 法司所當糾擧, 罪之如律, 以示赴京之重可也。 祖宗朝以事大之禮爲重, 故該司之員, 雖犯小小公罪, 若干於事大之事, 則特罷之, 以重其事。 予卽位後, 亦有罷職者, 而尙有中朝之責如是, 猶無益也。 禮部幸有言曰: ‘朝鮮事大之禮, 不如古。’ 云爾, 則尤爲驚愕, 凡關事大之事, 各其有司更加愼焉。 且雖擇差使及檢察官, 其率下之人, 委諸尋常而不擇, 則必有生事之時。 如僕隷之類, 雖不可盡擇, 通事、軍官有職之人, 則所當擇遣。 吏文、漢語、寫字事, 承文院所該, 卿等更加撿察可也。" 領議政南袞、左議政李惟淸、右議政權鈞議啓曰: "今聞上敎, 至爲允當。 使及通事等不得已更治其罪而後, 奏聞以 ‘皆按律治罪。’ 此, 合於事大之禮。 成宗朝金克儉爲使赴京, 貢獻布物, 見偸於唐人。 後雖得之, 然中朝移咨, 責其不謹曰: ‘今後, 擇所送陪臣。’ 成宗卽以律罪克儉等, 遂回咨曰: ‘某等卽按律治罪。’ 今依此例爲之何如? 但中朝移咨云: ‘一行四十八人內, 只十六人進參辭朝。’ 在此推之者只九人而已, 其餘三十三人亦當竝推罪之。 但四十八人之類, 奴僕亦與焉。 奴僕之微, 不可逮于詔獄, 又不當推也。 且中朝序班云: ‘通事金山海不能撿擧, 故下人皆不進參’ 云, 請竝推山海。" 傳曰: "奴僕不必推也, 餘皆知道。"
地名: 金山 (慶尚道, 郡)
年: 1525.0

○戊辰/聽啓覆。 啓三陟囚軍器寺奴韓延斤打殺芿孫事, 照律斬不待時, 妻子永屬, 三覆, 上曰: "此當何如?" 南袞進曰: "謀殺分明, 依律。" 上曰: "可。" 典獄囚中樞府奴白尙同打殺者未事, 照律絞待時, 三覆, 上問: "此當何如?" 袞進曰: "以一時忿怒, 適至於死, 非欲其死也。" 上曰: "此人果非有意於殺也。 於左右之意若何?" 於是, 沈貞、李荇、金克愊、洪彦弼等進曰: "律雖如此, 其情則非欲其死也。 自上斟酌。" 上曰: "傷人命至重。 情雖不然, 而關後日之事, 依律可也。" 靈山守、金山守打殺北間罪, 照律絞待時, 三覆, 上問: "此當何如?" 袞進曰: "此人情, 與白尙同相似。 大抵居鄕之人, 其祖上墳墓近處禁伐, 常事也。 然以此至於傷人之命, 當依律也。" 上曰: "可。" 鍾城囚百姓魯億連、億根於彼人處, 牛隻轉賣罪, 照律絞待時, 上曰: "何以爲之?" 袞進曰: "當依律。" 上曰: "可。"
地名: 金山 (慶尚道, 郡)
年: 1529.0

○甲午/御朝講。 大司諫魚得江曰: "旱氣太甚, 以獄囚多滯, 刑罰過濫而然也。 上敎至當也。
                【指去二十五日傳敎也。】
              其所以獄囚多滯, 刑罰過濫者, 以奉行者之非其人也。 讞獄之事, 詳報刑曹, 刑曹報于議政府, 至於啓覆, 然後處決。 此獄囚所以久滯也。 滯獄之事, 自古以爲不可也。 當今枉法官吏, 亦多有之。 枉法官吏, 永不敍用者, 在令甲也。 但情法不能竝行, 而情勝於法, 故不爲懲戒, 今皆爲敍用。 至爲不可也。 臣前在慶尙道時, 聞金山郡守李公檣, 濫杖郡吏, 足指皆脫落, 仍爲致死。 其妻呈狀于監司, 監司定差使員檢屍之時, 官吏欲爲滅迹, 而隱匿其屍, 檢屍官以不得屍身, 報于監司。 旣而又報監司云: ‘仍病致死, 而無埋葬之處。 是蓋其妻, 恐其官吏偸去屍身, 而藏於堗下也。’ 然卒爲官吏所偸去, 故其屍身無去處也。 其妻拾其擺落足指, 號泣而訴之, 監司不爲窮推李公檣及差使員,
                【失其名。】
              而治罪只爲下等。 如此不小之事, 豈可爲之若是乎? 此事在赦前, 監司之意, 以爲赦前之事, 而不爲窮推, 其意未可知也。 然豈可爲之如此乎? 一人之冤, 足以致災。 此不可不慮也。" 上曰: "今年旱氣太甚, 民間皆不能付種。 雖有往往耕種之處, 皆不得發苗。 今若二三日不雨, 則西成之事, 其可望乎? 災變之作, 不可的指爲某應, 然獄囚多滯, 刑罰過濫, 則至爲不可也。 李公檣事, 果然如彼而不爲窮推, 則監司之過也。" 執義沈彦光曰: "軍令不嚴, 凡軍裝諸具, 全不備持。 如有不虞之擧, 其將何以爲之乎?" 上曰: "兩界防備, 至爲虛疎, 所當措置也。 近以南方之事見之, 其爲防備諸事, 亦且任置不擧, 而全無預備之心, 故以致無辜之人, 多害於倭奴。
                【金根孫逢倭, 致敗於斜鼠島, 安樂逢倭, 致敗於長沙浦, 禿乙石伊逢倭, 致敗於大茅島。】
              此皆軍令不嚴, 紀綱解弛之故也。" 彦光曰: "兩界軍士, 如京中軍士, 全無軍裝, 至於無弓矢者。 若一時督令備之, 則貧窮之人, 不能支辦, 將有離散之弊, 故爲守令者, 漸令備之也。 然軍裝至爲虛疎, 此誠可慮之事也。" 又曰: "古云: ‘靡不有初, 鮮克有終。’ 古之人君, 其初莫不孜孜爲治, 其終漸以懈怠, 至於亂亡者多矣。 殿下在中興之初, 銳意圖治, 勤勵庶政, 一國臣民, 無不
                〔翹〕
              ? 首跂足, 想望太平之治也。 頃年以來, 苟安小康, 發政行事, 大不如初, 一國臣民無不缺望也。 古之人君, 孰不欲治安而惡亂亡也? 然治日常少, 而亂日常多者, 蓋由人主能善始, 而不能善終也。 以古帝王之事觀之, 則舜之無怠、無荒, 終致四夷之來王; 湯之十一征, 無敵於天下者, 以其有齊聖廣淵之德也。 舜、湯之治, 所以卓冠千古者, 豈有他哉? 由其善始, 而又能善終也。 晋
              武帝焚雉頭裘之時, 其求治之心, 可謂切矣, 其終也, 荒淫無極。 隋
              文帝卽位之初, 衛士傳餐, 勤於政事, 平吳之後, 志氣旣滿, 不圖遠略。 古之人君有始無終者, 滔滔若此也。" 領事李荇曰: "司憲府上疏, 皆以內治之事爲言, 此皆有意而言也。 廢朝, 宮禁不嚴, 外人交通於內, 以致敗亡之禍。 宮禁之事, 所當嚴爲之堤防也。 今者, 內言或出於外, 外言或入於內, 宮中之事, 無有隱諱。 此豈爲美事乎? 雖士大夫之家, 若爲嚴肅, 則不爲如此。 況宮禁之事, 如此其可乎? 不無私謁之弊, 須自上下問, 而預爲之堤防也。" 得江曰: "今旱氣如此, 誠爲憂慮之事也。 我國家法令不行, 惡布禁斷, 今已十餘年, 猶未禁戢, 而市中行用如常, 尺又不准, 誠可痛心事也。 瑞葱臺木緜,
                【廢朝築瑞葱臺時, 斂甚苛, 始爲惡布, 名之曰瑞葱臺。】
              甚爲麤惡, 全無可用之處, 尺又極短, 此甚不可之事也。 惡布行用事, 如不能禁斷, 准三十五尺者用之, 乃可也。" 上曰: "惡布非如穀食, 不可以一朝盡爲喫破也。 今若一切禁斷, 使不得行用, 則其惡布, 將安所用之乎? 准尺行用事, 乃便易於民, 而其法易立, 須爲准尺用之可也。" 得江曰: "今人心不古, 頑惡日甚, 犯禁之人, 雖杖一百, 猶不畏戢, 肆行如舊。 不得已爲全家徙邊, 而後可以禁戢也。 古者雖蒲鞭致辱, 民猶畏法, 而不敢犯, 今時則不然, 百姓恬不知恥, 而利之所在, 則尙且冒死而爲之, 難可以杖(罪)
                〔罰〕
              禁戢也。 不得已立全家徙邊之法, 然後惡布不得行用矣。" 上曰: "全家徙邊, 乃是重事, 不可爲也。 窮民以朝夕之資, 不得已行用於市肆, 輒爲之徙邊, 無乃不可乎? 欲爲一時之快, 峻法以禁之, 則民怨必多矣。 且法令不可以紛更, 紛更則其法必不信於民矣。 今雖更爲峻法以禁之, 陷於罪罟者, 盡是貧窮之民, 而富商、大賈, 必皆得免矣。" 李荇曰: "惡布不必禁之, 而須禁其尺短也。 近來凡物價受之者, 不計其布之麤惡, 惟計其長短, 故布雖極爲麤惡, 長若准尺, 則必不厭其受之也。 今者法不可更立也, 唯禁其尺短而已。" 上曰: "新法雖快於一時, 後必有弊也。 古云: ‘一法立, 一弊生。’ 立法固不可輕易爲之也。" 彦光曰: "政治之事, 安民爲先, 如此之事, 不必汲汲爲之也。 政治善, 則惡布雖不禁止, 有何害焉? 政治不善, 則惡布雖禁, 其何爲哉?" 得江曰: "近來奢侈成(鳳)
                〔風〕
              , 雖士大夫號爲善者, 不能脫於流俗, 服飾、第宅, 務極奢麗, 遂成弊習, 不可卒革。 自上須爲節儉而導之, 然後無有如此之事矣。 古云: ‘上有好者, 下必有甚焉。’ 夫上之化下, 捷於影響, 不可不愼也。 王子女第宅, 自有定制, 而近者爭尙宏侈, 僭越無度, 故士大夫見而效之, 窮極奢侈。 然京中則材木等物, 皆貿而爲之, 故雖爲奢侈, 其爲間閣, 不至於極多矣。 外方則若有財力者, 其爲造家, 至於一二百間, 安有如此僭越之事乎?" 上曰: "王子女第宅, 今則依《大典》間閣
                【王子五十間, 翁主四十間。】
              而爲之, 豈有踰制之事耶? 近來侈風大行, 非但家舍爭尙宏侈, 至於飮食遊宴, 務極盛辦。 糜費財穀, 弊甚不貲。 如此等事, 法司所當嚴禁也。" 得江曰: "百官解怠, 莫甚於此時。 各司官員之仕進, 不爲以次而入。 上官或先來, 而下官後來, 至爲不可也。 其不勤者, 法司禁之, 則自不敢懈其職矣。" 上曰: "近來, 人心、風俗, 漸不如古, 必須正人心, 然後如此等事, 自然擧行矣。"
地名: 金山 (慶尚道, 郡)
年: 1549.0

○毛山守、呈琅、茂松守、彦成、李有成、李守成、金義淳、孫守儉, 皆依律凌遲。
                【學生安世章供云: "臣粗解陰陽。 年前三月, 適到妻上典李仁儉之家, 仁儉與喪人對坐, 因指臣謂喪人曰: ‘此人頗解陰陽。 可問葬事。’ 喪人曰: ‘葬事則已畢矣, 要有推卜之事。’ 遂出貼冊, 問戊申、乙亥、己丑三八字曰: ‘此八字何如?’ 臣答曰: ‘乙亥生外, 戊申、己丑兩八字, 皆不善終。’ 仍問: ‘是誰八字?’ 喪人答曰: ‘戊申生李若氷, 乙亥生李洪男, 己丑生李洪胤。’ 云。 臣本不知李洪胤, 李守成則雖李仁儉同壻, 而亦未曾相見, 仁儉家始與識面。 李洪胤八字, 可爲君王之說, 臣所不言。 其眞僞問諸李仁儉。" ○定虜衛崔萬齡供云: "臣所居住, 乃忠州
                  北村, 而與李若氷家, 相距二十里。 故素與相識, 退計十五年間, 若氷奴打臣姪崔永壽, 臣呈訟治罪。 以此作嫌已久。 丁未年李若氷被罪籍沒時, 臣同生弟崔永齡, 以本州糾察官, 推刷田民, 而李洪胤、李戊丁, 來臣弟家, 與臣同坐, 其田民請囑漏落, 臣言曰: ‘若氷平生常行貪黷, 多有怨家, 其田民若用術隱漏, 將有大事。’ 力爲禁止。 故洪胤、戊丁等懷嫌已甚, 誣引明白。" ○保人林五紀供云: "臣家則槐山地境, 崔大觀家則忠州
                  北面, 相距一息半程, 面貌亦不相見矣。 崔大立則臣妻父李延慶處來到, 數度相見。 宋末壽則亦衆中相見而已, 其家門戶, 亦不得知。 崔大觀兄弟被罪時, 未有與康惟善一時曉頭出來之事矣, 康惟善以儒士, 亦無與臣共射之時。 臣以孝子林季蕃妾子, 雖隣里人有喪, 常齋素七日, 務農力食, 不事射獵, 而李洪胤、李戊丁等, 一不相見。 其曉頭出來, 及與康惟善共射事, 必有證人, 請面質。" ○定虜衛李福己供云: "臣名非福己, 乃福基也。 臣本不能造矢, 但造弓甚精, 故臣之姓名, 人無不知矣。 臣所居吹鍊洞, 與李若氷家, 相距三十里, 故但知李洪胤姓名, 而一未相見, 萬無來請造弓之事。" ○學生孫守恭供云: "臣粗修破弓, 居忠州
                  西面, 與李若氷家, 相距七十里, 故李洪胤編髮時, 只一度相見, 加冠後, 更不相見。 若於臣處造弓矢, 則造作所入必多, 出處請竝推閱。" ○學生孫守讓供云: "臣粗修破矢。 李後丁葬父於百姓守連家籬邊, 守連不得禁止, 適守連母病死, 人言新墳爲祟, 守連將欲移居。 後丁等欲買臣奴妻娚之田, 與守連家(代)
                    〔垈〕
                  相換設計, 臣亦欲買此田, 多般禁止, 使不得放賣。 後丁等强欲抑買, 而守連亦不肯移居, 故洪胤、後丁等, 因此懷憤。 今年正月, 洪胤將葬其母於臣家近處, 臣爲壓勝於葬地, 以此尤爲發怒。 水平、後丁與李洪胤等同心之人, 故誣引判然。" ○私奴宋末春供云: "臣崔大觀母家婢夫。 今年正月崔大觀, 率妻避病臣家, 三月還歸, 其母及兄弟不曾避接矣。 康惟善則只聞名, 而前後不見。 林五紀則只衆中相見, 而一不來臣家。 大觀避接時, 亦無他人來宿, 崔大觀來寓臣家, 非前年十一月, 乃今年正月。 其眞僞行移推閱。" ○步兵池七同供云: "臣於李若氷祖上墳墓下居生。 前春因飢饉剝取墓山松皮, 爲李後丁所打, 非徒相詰罵辱, 而李若氷屬公田, 若氷奴金山等耕食, 臣於田主沈府院君宅種子受來, 奪耕, 以此後丁憤怒恐嚇, 懷嫌誣引明白。" ○正兵池億年供云: "臣所居北面, 與李若氷所居, 相距二十餘里。 但其祖上墳墓, 有臣家近處, 故洪胤其父永葬時, 來到, 只路中謁見而已。 與李後丁作嫌之由, 聞諸府院君宅奴權其每。" ○習讀官裵萬期供云: "臣前年十月晦間, 以子息成婚事, 昌寧地往來時, 過忠州地本家。 日則不記, 以謁牧使、判官事進去, 翌日初明還家, 望見二人, 乘馬多率從人過去。 距末春家二里許, 臣偶逢名不知一人, 問其乘馬者爲誰, 其人答云: ‘宋末春家, 崔大觀兄弟, 率其母避寓, 康惟善、林五紀來見而出去。’ 臣聞常時二人, 以同生同壻, 一家內同處, 每射小的。 臣卽今料之, 康惟善凶逆之謀, 林五紀想必知之, 而及今事覺之後, 遠處居人, 皆蒙同參之罪, 而獨五紀脫漏, 臣不勝痛憤, 只上達。 而其人等謀議之事, 則臣不得知。 今呈啓辭, 憑閱。" 其啓曰: "臣去丁未年九月, 以祖上拜掃事受由, 下歸于忠州。 到家翌日, 聞逆賊毛山守、茂松守、柳貞、忠義衛李允文、忠州判官張世經、槐山郡守成偉等, 率女妓一十五名、工人五名, 以李延慶遭女壻盧守愼竄謫之患, 又同里居六寸罪人李若氷之賜死, 各設慰宴, 逐日爲之。 此必延慶欲與毛山守等人, 故托慰宴陰議密事, 以報盧守愼、李若氷之怨。 況臣以食物載船事, 往于江邊, 延慶亦以會飮事, 向于設宴處, 行到于江, 與臣言曰: ‘李芑、尹元衡構成虛事, 陷戮正直之士, 專得家財奴婢, 專擅國家, 無所不爲, 豈無天殃乎?’ 仍爲切齒, 又曰: ‘貪功之輩, 陷於李、尹奸譎之術, 擯斥賢良, 屠滅無辜。’ 不測之言多般發說。 臣見其事, 聞其言, 陰懷異心, 謀危宗社之計, 蓋可想矣。 臣不勝痛憤, 思欲上達, 而重大之事, 率意輕動, 亦似未安, 姑審詳悉法, 戊申年冬, 延慶身死, 故齎志未果。 而今者其率壻逆賊康惟善, 同里居七寸姪李洪胤, 同惡相濟, 謀唱反逆之計, 則豈以延慶爲不知哉? 到今計之, 與臣所言, 非但含憤以發, 謀逆之計, 益爲章章明矣。 臣有聞未卽上達, 臣之罪亦已大矣。 且延慶孽壻林五紀, 亦與逆賊康惟善等, 日夜同處, 陰謀秘計, 無有不知。 而臣痛憤之心, 寤寐未忘, (僅)
                    〔謹〕
                  具啓。" ○李後丁更推: "忠州
                  崔萬齡, 則鬚白腹不大, 臣家不遠處居生。 本是兩班人, 其弟崔億〈齡〉則糾察官也。 陰城居崔萬齡則本是常人, 與忠州
                  崔萬齡居住處及容貌, 元不相同。" ○李後丁、池七同、池億年質問。 池七同供云: "臣前年春, 因飢饉, 於李若氷祖上墓山, 剝取松皮, 洪胤、後丁等多率奴子歐打。 李若氷屬公田, 若氷奴公石耕食, 臣於田主沈府院君京居奴權其每處, 種子受來奪耕, 故懷嫌誣引明白。" 李後丁供云: "池七同父子, 瓦家造成, 多積禾穀, 因剝松皮而逢打者不實矣。 沈府院君農所, 屬公奴昌孫, 凡事專掌, 必不奪同班奴公石耕食之田, 給他人也。 前年八月崔大觀家時祭日, 招致饋酒, 因與同謀, 河陽、永川、新寧等官兵器取來, 僞造行移逢授事, 李洪胤與臣說道矣。" 池億年供云: "前年春飢荒太甚, 雖士族之家, 亦不免飢, 臣父子剝取松皮, 爲後丁歐打明白。 公石耕食之田, 臣父奪耕之由, 問于貞陵洞府院君奴權其每。"】
地名: 金山 (慶尚道, 郡)
年: 1560.0

○慶尙道觀察使李戡馳啓曰: "金山居品官李彭宗家, 强盜突入, 殺害彭宗。 其妻艱難走出, 從牖後諦視, 有一人變形易服, 雜於賊中, 乃其奴漢連也。 漢連等倡率賊黨, 殺害其主, 事狀昭著。 請發遣京官, 推問何如? 永川郡守沈義儉, 欲作琴, 斫伐鄕校廟庭桐木。 義儉敢伐聖廟之樹, 固是無狀。 所當罷黜。 而其郡品官、校生等, 聚會官門, 議黜訓導, 而生員鄭琚、盧遂等, 改植他木, 作文祭告,
                【其文有 "那何今日再逢伐樹" 之語。】
              齊聲哭臨。 其志雖曰可嘉, 不顧等威, 顯辱土主, 其事亦甚不中。 近來習俗日非, 鄕所之外, 又有司馬所, 作一官府, 雄長一境, 主張論議, 公私貽弊, 毁譽守令, 亦出其手。 當今弊風, 未有甚於此。 請囚鄭琚等治罪, 以杜弊源。"
地名: 金山 (慶尚道, 郡)
年: 1561.0

○議政府請褒奬孝友、節義。 東部居參奉鄭元麟、幼學鄭元麒,
                【世以忠孝傳家, 兄弟, 自少篤於友愛。 其父母死, 親執祭奠, 晨昏哭慕, 雨雪不廢。 不脫衰絰, 不施櫛浴, 啜粥三年。 凡家廟四時朔望之祭, 一依《家禮》。 元麟死,元麒罄財送終, 葬後不近妻, 不食肉, 哀慟涕泣, 至今益篤。】
              旌門賞職; 幼學黃允謙、
                【豊基人。 少時喪母, 哀毁盡禮, 朝夕奠, 至今不廢, 出入必告。 每雞初鳴, 必具冠帶, 稽顙北辰, 願添親齡, 父所往來之路, 必自鋤治, 孝行純篤, 終始如一。 其兄得謙遘疾, 斷指嘗糞, 孝友兼至, 人無間言。】
              幼學金應璧、
                【慶州人。 性本純厚, 兄弟友愛, 相與和樂, 以養父母。 其遭喪, 一遵古制, 應璧親負土石以葬。居廬之日, 霖雨浹旬, 一夕有聲, 自父墳呼應璧者三。 應璧聞聲驚動, 上墓彷徨之際, 北山崩,壓廬舍。】
              正兵金世溫、
                【梁山人。孝心純至, 父死哀毁踰節, 親自擔土, 以襄其事。 結廬於墓側, 三年不出洞口。 一夕有虎來叫, 世溫向虎自責曰: "孝心未至, 祭祀不潔耶? 爾何至斯?" 虎卽俛首而退。 服闋時, 祭肉難備, 世溫仰天號泣, 虎獲獐, 置于墳前而去。 至今素食, 不廢朔望之祭, 與人言, 輒流涕。】
              東部居私奴徐莫同、
                【天性溫柔, 孝友兼至。 其父死, 素服三年, 別設簇子, 以表其像, 凡有節物, 必薦之, 未薦則不敢食。 其母年過八十, 遘疾不起, 一日氣絶, 斷指燒灰, 和水以灌, 移時復起, 至今存焉。】
              處女金氏,
                【金山人, 彭宗之女也。 有叛奴引群盜, 戕殺其父, 白刃交下, 處女年纔十五, 挺身翼蔽乞曰: "家財唯意所取, 只活父命。 如不欲財, 願以身代。 賊感其言, 未卽殺之, 勢甚鴟張, 父竟未免害。 處女至今不食, 哀毁骨立。】
              旌門復戶, 幼學許需、
                【其母得胸腹痛, 百藥無效, 一日病勢轉急, 氣絶移時。需急斷手指, 和藥以進, 其母卽蘇。】
              百姓李介未致、
                【蔚珍人也。年纔十八, 其母狂病、瘧疾, 一時兼發, 或蘇或絶, 至于二年之久。 介未致自斷手指燒灰, 和酒以進, 其病卽差。】
              
              金石、
                【蔚珍官奴也。 其父得厲瘧, 百藥不差, 金石斷其手指, 燒灰和酒以進, 其病卽差。】
              
              金氏、
                【蔚珍人, 前參奉崔永淸妻也。 其母得瘧幾死, 金氏自斷手指, 燒灰和酒以進, 其病卽差。】
              
              鄭氏、
                【慶州人, 李竚妻也。 事親事兄, 孝友兼至, 治家有法, 隣里嘆服。 不幸其夫早死, 親母亦罹沈痾, 鄭氏哀毁過制, 骨立成疾。 然必親具奠需, 祭亡夫, 親備藥物, 進病母。 不侍母側, 必在殯前, 日夜痛泣, 攀號擗踊, 有時氣絶, 行路聞之, 莫不墮淚。 生父四節衣服, 亦皆自辦, 以時進之。 纔經一年, 母亦捐世, 鄭氏哀慕哭踊, 仍致澌盡。】
              
              李氏、
                【慶州人, 世憲女也。 夜有盜入其家, 拔劎欲殺其父, 李氏突入大叫曰: "吾父病深, 何忍强殺?" 卽以身翼蔽, 賊曳出其父, 斫傷頭面。 李氏追出抱父, 賊益怒, 又斫李氏而終不能害。】
              
              姜氏,
                【河東人, 正兵崔泳妻也。 其父得狂疾, 姜氏自斷其手指以進, 病卽愈。】
              旌門; 百姓金仁福、
                【伊川人。 其母卒得胸腹痛, 竟日極苦, 至于氣絶。 仁福自割其右脚腿, 細切和水, 灌注口中, 其母復蘇。】
              內需司婢德今、
                【楊根人。 其父被惡虎所壓, 德今與其母, 挺身出救, 以搶刃剌虎右脅, 虎棄父, 而又壓其母。 德今又以所刃打傷, 虎鼻至於破裂。 虎重傷力困, 退伏林藪, 父母俱免。】
              
              抱川官婢德今、
                【自始䈂爲人之妾, 專志靡他, 夫死之後, 益堅其操。有一强暴者欲汚之, 德今抽刃自誓, 澟不可犯。 視父嫡子如己出, 艱備婚裝, 以成醮禮。 夫墳在楊州, 朔望則必往哭。 寡居至三十八年, 日篤守信, 年今七十矣。 有一子身死, 其妻淫奔。 德今引與同居, 感化愧悟, 不復有他志。】
              
              星州居私婢莫德,
                【嫁夫經一旬而死。 自是日夜痛泣, 凡齋祭盡心致誠。 家居不解衣裳, 常着行纏, 把其刀劎, 用以自衛, 出門如見男子, 則輒避異路, 未嘗近。 其母欲奪志, 斷髮自誓, 以示不改之意。 常欲自絶, 以其母老, 隱忍不敢爲。 平居,老母適口之味, 賣衣服以備之。 母至八十餘歲而逝, 凡齋祭葬事, 極致哀敬, 口絶水飮, 澌盡而死。】
              賞物復戶。
地名: 金山 (慶尚道, 郡)
年: 1591.0

○戊寅/司憲府啓: "義州牧使金汝岉, 金山郡守任禮臣, 尼山縣監金公輝, 皆以奴事鄭澈之人, 做出崔永慶爲吉三峯之說, 自相酬唱, 顯發於梁千會等之招。 請竝罷職不敍。 石城縣監梁子徵, 其子千會拿來之後, 托稱養獄, 官庫之物, 公然輸運。 請罷職。" 依啓。